Nege sterf in gru-botsingArgieffoto Nege mense is dood toe twee voertuie Maandag in die vroeë oggendure buite Nelspruit in Mpumalanga gebots het. Joseph Mabuza, woordvoerder van Mpumalanga se departement vir gemeenskapsveiligheid en sekuriteit, het gesê die botsing het omstreeks 03:50 naby Karino plaasgevind. “ŉ Ligte afleweringsvoertuig en ŉ sportnutsvoertuig het mekaar reg van voor getref, waarna albei voertuie aan die brand geslaan het,” het Mabuza gesê. Agt mense se liggame is op die toneel gevind. Sewe van die oorledenes se liggame is onherkenbaar verbrand. Twee mense is na ŉ hospitaal geneem waar een later dood is. Die oorsaak van die botsing is onbekend en word ondersoek. Die pad is vir verkeer gesluit terwyl die polisie en nooddienste werk om die toneel op te ruim.